Днешният видео урок е посветен на начините на управление на средствата предоставяни от Европейския съюз.
Средствата от Европейския съюз се управляват по три начина:пряко, споделено и децентрализирано.
Начинът на управление определя към кого ще подадете проектното си предложение, какви правила са валидни
и как ще бъде организирана процедурата за кандидатстване.
Нека започнем с първия тип – прякото управление.
Когато една програма е под пряко управление, това означава, че тя се управлява директно от Европейската
комисия или от нейните изпълнителни агенции.
Решенията се вземат на европейско ниво, а правилата са едни и същи за всички държави членки, както и за
други страни, които са допустими участници в програмите.
С други думи, критериите за оценка на проектните предложения са еднакви за всички кандидатстващи организации,
които са регистрирани в държавите членки на Европейския съюз, но в много случаи и за държави извън него.
Кандидатстването по програми с пряко управление става изцяло онлайн, през портала за финансиране и търгове
на Европейския съюз.
Формулярите, указанията, критериите за оценка и сроковете са публични и достъпни за всички организации, които
отговарят на условията за допустимост.
Обикновено се очаква участие на партньори от няколко държави, както и проекти, които решават общи европейски
предизвикателства, като например в областта на научните изследвания, иновациите, опазването на околната среда,
гражданското участие, образованието и културата.
Програмите под пряко управление обикновено финансират проекти, които демонстрират европейска добавена стойност.
С други думи, тяхното изпълнение трябва да е в полза не само за една държава членка, а за повече страни
или за целия Европейски съюз, както и да има положително въздействие върху живота на европейските граждани.
Правната рамка на тези програми е определена в регламенти на Европейския съюз.
Тези регламенти се прилагат еднакво за всички държави членки.
Към тях има работни програми, покани за предложения и ръководства за кандидатите, които поставят равни
условия за всички допустими организации.
При програмите с пряко управление всичко преминава през централните институции на Европейския съюз -
от публикуването на поканите за предложения, през подаването и оценката на проектите, до подписването
на договорите и изплащането на средствата.
Емблематичен пример за програми с пряко управление са програмите Хоризонт Европа и Дигитална Европа.
Ако кандидатствате по програми, които се управляват пряко от Европейската комисия, задължително трябва
да регистрирате вашата организация в системата EU Login.
Тази регистрация ви е нужна, за да може да оперирате в уебсайта Funding and Tenders portal.
Чрез EU Login управлявате вашия профил, добавяте информация за вашата организация, но също така получавате
ПИК код, който е необходим за кандидатстването и последващото управление на вашия проект.
Пик кодът е уникален деветцифров регистрационен номер, който ще използвате при всяка комуникация, свързана
с проектното ви предложение.
Той ви позволява да участвате в процедури за финансиране.
Този код свързва информацията за вашата организация, като правен статут, контакти, дейност, предишен опит
и финансови показатели, с всички ваши бъдещи проектни предложения.
Вторият начин на управление на средствата на Европейския съюз е споделеното управление.
Споделеното управление е най-разпространената форма на администриране на бюджета на Европейския съюз.
Повече от седемдесет процента от бюджета на Съюза се управлява именно по този начин.
При този модел, отговорността се споделя между Европейската комисия и националните или регионалните институции
на всяка държава членка.
Европейската комисия определя стратегическите приоритети, предоставя средствата и осъществява набюдение.
Подготовката и изпълнението на програмите, включително оценката на проектите и разпределението на средствата,
се извършва на национално или регионално ниво.
Споделеното управление се подпомага по линия на няколко политики и фондове на Европейския съюз.
Чрез тях се разпределят парите, които реално стигат до регионите, градовете, земеделските производители,
рибарите, бизнеса и хората.
На първо място това е Кохезионната политика.
Чрез нея се финансират пътища, инфраструктура, иновации, социални услуги, обучение и заетост.
Сред най-популярните фондове подпомагащи изпълнението на Кохезионната политика са Европейският фонд за регионално
развитие,
Кохезионният фонд,
Европейският социален фонд и програмите за трансгранично, междурегионално и транснационално сътрудничество,
които са известни като „Интеррег".
Всички те се управляват съвместно от Европейската комисия, националните и регионалните органи.
В споделеното управление попада и Общата селскостопанска политика.
По нейна линия се предоставят средствата за директни плащания към фермерите, както и парите за развитие
на селските райони.
Чрез тази политика се подпомагат земеделските стопани, модернизацията на стопанствата и развитието на малките
населени места.
За всички тези фондове има общи правила, като в регламентите на Европейския съюз е ясно разписано кой за какво
отговаря и как се управляват средствата.
Ако желаете да се възползвате от фондовете, които се управляват споделено от държавите членки, вие ще
кандидатствате пред националната институция, управляваща програмата, към която сте проявили интерес във вашата
страна.
Кандидатстването се случва най-често през разработена от държавата членка платформа, подобно на портала
EU Funding and Tenders.
Например, в България е създаден единен портал за управление и мониторинг на средствата от Европейския
съюз, който е известен още като ИСУН 2020.
На него се публикуват актуалните и предстоящите процедури за подбор на проектни предложения.
Всяка програма има свои специфични условия, срокове и формуляри, адаптирани към местния контекст.
Програмите Интеррег използват електронните платформи JEMS за попълване на формулярите за кандидатстване.
Важно е да се запомни, че във всяка конкретна покана изрично е посочено през коя платформа се кандидатства,
и именно тя трябва да бъде използвана.
При децентрализирания начин на управление Европейската комисия не изпълнява програмите сама, а възлага тази
задача на доверени партньори.
Това могат да бъдат международни организации или децентрализирани агенции на Европейския съюз, като например Frontex.
Такива органи са и националните агенции в рамките на програмата Еразъм.
Например, Центърът за развитие на човешките ресурси е националната агенция, която управлява програмата
в България.
Тези организации получават правомощие да управляват средства от бюджета на Европейския съюз и действат
като възлагащи органи.
Партньорите могат да сключват договори и да извършват плащания директно към бенефициерите.
Непрякото управление се прилага също така и при финансиране в чувствителни сектори, като хуманитарна помощ, международно
развитие и сигурност.
За да кандидатствате по проект по линия на децентрализираното управление, първо трябва да идентифицирате конкретната
програма и партньор, който я управлява.
Например, ако сте избрали програмата Еразъм, е необходимо на първо място да изберете националната агенция към
която ще подадете проектното си предложение.
На второ място, трябва да се запознаете с ръководството за кандидатите, което е общо за всички национални
агенции в държавите членки.
Въпреки че се управлява децентрализирано, кандидатстването по програмата се извършва на единната за Европейския
съюз платформа, която е известна като webgate.
Оценката и наблюдението върху изпълнението на проектите се извършва от всяка национална агенция.
Благодарим ви за вниманието.